钦定古今图书集成/明伦汇编/官常典/第481卷 > 刘亮
## 钦定古今图书集成/明伦汇编/官常典/第481卷 > 刘亮

按《周书》本传，“亮，中山人也。本名道德。祖祐连，魏蔚州
刺史。父持真，镇远将军、领民酋长。魏大统中，以亮著
勋，追赠车骑大将军、仪同三司、恒州刺史。亮少倜傥，
有从横计略，姿貌魁杰，见者惮之。普泰初，以都督从
贺拔岳西征，解岐州围，击侯伏侯元进、万俟道洛、万
俟丑奴、宿勒明达及诸贼，亮常先锋陷阵。以功拜大”
都督，封广兴县子，邑五百户。侯莫陈悦害岳亮，与诸
将谋迎太祖。悦平悦之党，豳州刺史孙定儿仍据州
不下。泾、秦、灵等诸州悉与定儿相应，众至数万，推定
儿为主，以拒义师。太祖令亮袭之，定儿以义兵犹远，
未为之备。亮乃将二十骑，先竖纛于近城高岭，即驰
入城中。定儿方置酒高会，卒见亮至，众皆骇愕，莫知
所为。亮乃麾兵斩定儿县首，号令贼党。仍遥指城外
纛，命二骑曰：“出追大军。”贼党恟惧，一时降服。于是诸
州群贼，皆即归款。及太祖置十二军，简诸将以将之。
亮领一军。每征讨，常与怡峰俱为骑将。魏孝武西迁，
以迎驾功，除使持节、右光禄大夫、左大都督、南秦州
刺史。大统元年，以复潼关功，进位车骑大将军、仪同
三司，改封饶阳县伯，邑五百户，寻加侍中。从擒窦泰，
复弘农及沙苑之役，亮并力战有功，迁开府仪同三
司、大都督，进爵长广郡公，邑通前二千户。以母忧去
职，居丧毁瘠。太祖嗟其至性，每爱惜之。俄起复本官。
亮以勇敢见知，为时名将，兼屡陈谋策，多合机宜。太
祖乃谓之曰：“卿文武兼资，即孤之孔明也。”乃赐名亮，
并赐姓侯莫陈氏。十年，出为东雍州刺史，为政清净百姓安之。在职三岁，卒于州，时年四十。丧还京师，太
祖亲临之，泣而谓人曰：“股肱丧矣，腹心何寄？”令鸿胪
卿监护丧事。追赠太尉，谥曰襄，配享太祖庙庭。